Blcháč, Ján, poslanec NR SR (2022-05-05):
Ďakujem pekne za slovo. Vážený pán predsedajúci, kolegyne, kolegovia, myslím, že v rozprave pán kolega Ferenčák, predkladateľ zákona spolu s Petrom Pellegrinim za stranu HLAS – sociálna demokracia, návrh zákona, ktorým sa mení zákon o majetku obcí, kde by mali prejsť pozemky v správe Slovenského pozemkového fondu, pozemky neznámych vlastníkov, resp. vo vlastníctve Slovenskej republiky v zastavaných územiach miest a obcí do vlastníctva miest a obcí je naozaj jedinečný a treba ho podľa môjho názoru podporiť. Zrejme minimálne tých desať percent poslancov, ktorí tvoria starostovia a primátori toto všetko dobre chápu a ovplyvnia aj svoje okolie. Ja chcem povedať len dve poznámky. Jednu, zareagujem na vystúpenie vo faktickej poznámke pána kolegu Šefčíka, ktorý vlastne nereagoval na podstatu tohto zákona, ale akosi len sa snažil možno zdôvodniť budúce hlasovanie, prečo nemôže takýto potrebný pre obce, mestá zákon podporiť a zasa zaviedol reč úplne na vedľajšiu koľaj, pretože my sa tu nebavíme o vnútorných problémoch Slovenského pozemkového fondu, tie snáď vyrieši nový generálny riaditeľ. Ja len pripomeniem pre verejnosť a pre vás, pán Šefčík, keď si pamätáte, pred pár mesiacmi bol menovaný nový generálny riaditeľ. Čo predchádzalo menovaniu? Menovaniu predchádzal výber, konkurz alebo ako to nazveme a vieme, že tento menovaný generálny riaditeľ nebol víťazom toho konkurzu. Tak asi niekto usúdil, že je taký excelentný nový generálny riaditeľ, že napriek tomu, že neuspel v konkurze, bol menovaný a teraz má priestor všetky tie výzvy, ktoré ho čakajú, veľmi rýchlo vyriešiť. Ale keby sa, chcem vám dať len do pozornosti, keby ste tento zákon podporili napríklad aj ako hnutie OĽANO, vtedy by určite prešiel, tak si, tak pomôžete aj svojmu nominantovi na poste generálneho riaditeľa Slovenského pozemkového fondu, pretože sa mu z tých 30-tisíc žiadostí zrazu bez možnosti korupcie, o ktorej ste hovorili, že stále existuje, dúfam teda, že nebude, a bez možnosti ďalších faktorov, vplyvov, by zrazu možno tretina z tých 30-tisíc žiadostí, ktoré tam čakajú na svoju príležitosť, jednoducho zmizli, pretože by nebolo treba riešiť, pretože všetky mestá a obce, ktoré tam tie žiadosti majú, by zrazu prišli k majetkom a už by boli v ich vlastníctve. Takže, prosím vás, skúste aj takto na to pozerať, a to, čo bolo v minulosti, to je možné o tom, samozrejme, hovoriť. Slovenský pozemkový fond urobil kvantum dobrých vecí, to tiež treba povedať, pretože tie vysporiadania majetkovoprávne pozemkov na Slovensku vôbec nie sú jednoduché. A keby sa tento zákon prijal, to chcem povedať na záver, tak by sa veľmi pomohlo aj Slovenskému pozemkovému fondu z toho dôvodu, že by nemusel napríklad vysporadúvať vlastníctvo, kde je spoluvlastníkom v zastavaných územiach miest a obcí. Nemusel by sa touto agendou vôbec zaoberať. Všetko by to vybavili efektívnejšie mestá a obce, pretože to vedia, majú na to ľudí a majú na aparáty. A na druhej strane by sa potom ten Slovenský pozemkový fond mohol efektívnejšie venovať usporiadaniu pozemkov vlastníctva v extravilánoch, ktoré je tak zanedbané a toto by bol ďalší benefit tohoto zákona, pokiaľ by ste ho teraz podporili a ja teda by som si vás dovolil vyzvať, aby ste tak urobili. Ďakujem pekne.